钦定古今图书集成/明伦汇编/官常典/第064卷 > 义阳成王望
## 钦定古今图书集成/明伦汇编/官常典/第064卷 > 义阳成王望

按《晋书安平献王传》，“献王孚子义阳成王望，字子初，
出继伯父朗，宽厚有父风。仕郡上计吏，举孝廉，辟司
徒掾，历平阳太守、洛阳典农中郎将。从宣帝讨王凌，
以功封永安亭侯，迁护军将军，改封安乐乡侯，加散
骑常侍。时魏高贵乡公好才爱士，望与裴秀、王沈、锺
会并见亲待，数侍筵宴。公性急，秀等居内职急，有召
便至。以望外官，特给追锋车一乘，武贲五人。”时景文
相继辅政，未尝朝觐，权归晋室。望虽见宠待，每不自
安，由是求出，为征西将军、持节、都督雍凉二州诸军
事。在任八年，威化明肃。先是蜀将姜维屡寇关中，及
望至，广设方略，维不得为寇，关中赖之。进封顺阳侯。
征拜卫将军，领中领军，典禁兵。寻加骠骑将军、开府。
顷之，代何曾为司徒。武帝受禅，封义阳王，邑万户，给
兵二千人。泰始三年，诏曰：“夫尚贤庸勋，尊宗茂亲，所
以体国经化，式是百辟也。且台司之重，存乎天官，故
周建六职，政典为首。司徒、中领军，以明德近属，世济
其美。祖考创业，翼佐大命，出典方任，入赞朝政，文德
既著，武功宣畅。逮朕嗣位，弼道惟明。宜登上司，兼统
军戎，内辅帝室，外隆威重。其进位太尉，中领军如故。
置太尉军司一人，参军事六人，骑司马五人，又增置
官骑十人，并前三十，假羽葆鼓吹。”吴将施绩寇江夏，
边境骚动，以望统中军步骑二万，出屯龙陂，为二方
重镇。假节，加大都督诸军事。会荆州刺史胡烈距绩，
破之，望乃班师。俄而吴将丁奉寇芍陂，望又率诸军
以赴之，未至而奉退。拜大司马。皓率众向寿春，诏望
统中军二万，骑三千据淮北，皓退军罢。泰始七年薨，
时年六十七，赙赠有加。望性俭吝而好聚敛，身亡之
后，金帛盈溢，以此获讥。四子：奕、洪、整、楙。奕至黄门郎，
先望卒。整亦早亡。以奕子奇袭爵。奇亦好畜聚，不知
纪极，遣三部使到交广商货，为有司所奏，太康九年，
诏贬为“三纵亭侯”，更以章武王威为望嗣。后威诛，复
奇为棘阳王以嗣望。